Peter Kofod (DF), 2025-05-28:
Tak for det.
For over 10 år siden genindvandrede ulven til Danmark.
Efter en pause på omkring 200 år, siden den sidste ulv blev skudt på Skiveegnen, var ulvens tilstedeværelse atter en realitet i vores land.
Og jeg vil gerne indrømme det: Først troede jeg selv, at der da måtte være tale om en bortløben schæferhund eller noget i den retning, for vilde ulve kunne vi da umuligt have i vores land.
Der var jo ikke vild natur til dem.
Danmark og Jylland har markant forandret karakter gennem de sidste knap 200 år fra at have haft helt enorme hedelandskaber og masser af vild natur, hvor mennesker sjældent opholder sig, til nu at være opdyrket og tæt befolket i vores tid.
Det er et helt andet Jylland, vi har i dag, sammenlignet med dengang ulven forsvandt.
Vi har ikke meget natur at tilbyde en bestand af vilde ulve.
Hvis man som regeringen og et flertal i Folketinget lægger op til at fastholde en vild bestand af ulve, må man derfor se i øjnene, at den ulvebestand kommer til at leve meget tæt på mennesker, tæt på byer og infrastruktur og steder, hvor mennesker færdes på alle tider af døgnet.
Det var ikke det, eksperterne eller alle de kloge stillede os i udsigt, da den første ulv genindvandrede.
Dengang blev vi fortalt, at ulven er sky og holder sig væk fra mennesker og byer og helst lever dybt inde i skoven og i den vilde natur, som vi så ikke har så meget af.
Den ville i hvert fald ikke have noget med mennesker at gøre, og den ville nærmest være panisk angst, hvis den så et menneske.
Hvor er vi så i dag?
Jo, vi er i en situation, hvor ulven i fuldt dagslys løber igennem byzoner, bl.a. som vi så det i Oksbøl, men det er jo set flere gange siden, at ulven kommer helt tæt på, tilsyneladende uforstyrret af at være så tæt på mennesker.
Samtidig har en stribe ulvekobler etableret sig og bliver nu set over det meste af Syd-, Vest- og Nordjylland.
Det er ulve, der ikke er sky og ikke holdes tilbage af ulvesikkert hegn, som ellers bliver fremhævet som den store redning.
Det er ulve, der opholder sig meget tæt på mennesker.
Det er jo ikke holdbart i længden, og det heller ikke holdbart at tro, at man i længden kan blive ved med at skræmme ulven væk med de klappere, som regeringen er i gang med at etablere rundtomkring.
Derfor er vores holdning meget klar: Alle ulve er problemulve.
For nylig var der en mand, der i øvrigt boede i en større by, der skrev til mig, at jeg skulle se at komme ud fra Christiansborg, ud i virkeligheden og bare se, at den jo slet ikke er farlig.
Men jeg er en af dem, der bor langt ude på landet i Sønderjylland.
Jeg har aldrig selv set den.
Måske er den i vores område fra tid til anden som strejfer.
Det er nogle år siden, jeg sidst hørte om det.
Og selv om eksperterne siger, at den er fuldkommen ufarlig, så står vores barnevogn aldrig uden opsyn i baghaven.
Folk ændrer adfærd.
Nogle steder bliver får, heste og geder, der har været vant til at rende udenfor hele døgnet, pludselig taget ind.
Det ville vi jo aldrig have accepteret, hvis der havde været tale om folks vilde hunde, der rendte frit.
Det ville der blive sat en stopper for.
Den her debat skubber til nogle væsentlige balancer mellem land og by, og det er, som om kærligheden til ulven og den uhæmmede natur bliver større og større, jo længere man kommer fra det.
For nylig foreslog et socialdemokratisk folketingsmedlem at flytte vores ulve til Dyrehaven eller Amager Fælled.
Selv om idéen sikkert var ment som en joke, sætter den jo et fint fokus på, at det ofte er de mennesker, der bryster sig af den største kærlighed til naturen, der meget sjældent er dem, der skal leve midt i den.
For mig at se er regeringens nyeste løsning ikke en langtidsholdbar en af slagsen.
Vores forslag er at bringe ulvens antal ned til et absolut minimum.
Ulven skal ses i det rette element: den vilde natur, ikke i Danmark, og den mulighed giver regeringens politik os ikke.
Så skal jeg vegne af Danmarksdemokraterne og Dansk Folkeparti fremsætte følgende: Forslag til vedtagelse
»Folketinget konstaterer, at Danmark er for lille et land til en bestand af vilde ulve.
Derfor pålægger Folketinget regeringen at iværksætte de nødvendige foranstaltninger for at fjerne vilde ulve fra dansk grund.«
Tak for ordet.